Anne

Anne er en opprinnelig fransk variant av kvinnenavnet Anna, som har opprinnelse i det hebraiske ordet channah. Betydningen er «gunst» eller «nåde». Anne er det mest brukte kvinnenavnet både i Norge og Danmark og er ellers vanlig i mange vestlig land. Kjente navnebærere er jomfru Marias mor Anna av Jerusalem, som kalles St. Anne på engelsk, samt en rekke kongelige personer, hovedsakelig i England.

Uttale
På norsk, dansk, finsk og tysk uttales Anne med e på slutten. På svensk, fransk og engelsk er e-en stum, slik at det er samme uttale som Ann. I lydskrift er den norske uttalen [] og den danske [ˈænə]. Lenker til lydfiler med eksempler på uttale er tilgjengelig i seksjonen Eksterne lenker.

Etymologi
Anne er den opprinnelig franske varianten av kvinnenavnet Anna, som er en gresk form av det hebraiske navnet Hannah. Opprinnelsen er det hebraiske ordet for «gunst» eller «nåde», channah (hebraisk: ), som er dannet av ordstammen hanan, «han var nådig». Jamfør navnet Hannibal som betyr «Baal er meg nådig». 

Anne har også blitt brukt som en engelsk versjon av det irsk gæliske navnet Áine som betyr «strålende», men de to navnene er ikke etymologisk beslektet.

Utbredelse
mini|venstre|Spredningen av navnet Anne og tilsvarende i Europa over tid.

Navnevarianten Anna var svært populær i Østromerriket. Den mest kjente navnebæreren derfra er kanskje historikeren og prinsessen Anna Komnena (1083–1153). Navnet ankom Vest-Europa når prinsesse Anna av Kiev (Anne de Kiev på fransk) giftet seg med Henrik I av Frankrike i 1044. Anna er også kjent brukt i Italia fra 900-tallet. Navnene Anne eller Anna er ellers kjent i Ungarn, Tyskland og Danmark fra 1100-tallet og i England, Norge og Sverige fra 1200-/1300-tallet. Navnet Anne var i allmenn bruk i Norge fra 1500-tallet.

Navnets popularitet har variert over tid, og har i mange land hatt en fallende tendens de siste tiårene. I Tyskland, derimot, har populariteten vært økende. Figuren nedenfor viser navnets rangering som navn på nyfødte jenter over tid i noen av landene hvor denne type statistikk er tilgjengelig.

 Figur 1: Populariteten til navnet Anne over tiår. For landene utenom Norge er kun data fra og med 1900 inkludert.

Popularitet i dag
Anne er det mest brukte kvinnenavnet i Norge og Danmark og er også svært vanlig i Belgia og Irland. Foruten de nordiske landene, brukes Anne som kvinnenavn i land med fransk, engelsk, tysk og baskisk språk.

Variantene Anna, Hanna og Hannah er også populære i mange land.

|}

Norge

   Figur 2: De ti mest brukte kvinnenavnene i befolkningen i Norge i 2006.
Anne er det desidert mest brukte kvinnenavnet i Norge. Som vist i figur 2 er det nær dobbelt så mange kvinner med navnet Anne som med det nest vanligste navnet, Inger. Det var i 2006 over 64 000 kvinner i Norge som hadde Anne som første fornavn, det vil si 1,4 prosent av Norges befolkning. De fleste av disse hadde i tillegg andre fornavn, som Anne Marie, Anne Lise, osv. 

Anne er også det mest brukte fornavnet uavhengig av kjønn. Det mest vanlige mannsnavnet er Jan som i 2005 ble brukt av ca. 51 000 personer.

Navnet Anne er kjent i Norge fra ca. 1300. Navnet var ikke blant de tre vanligste kvinnenavnene på midten av 1300-tallet, men var i allmenn bruk fra 1500-tallet. Anne og Annæ var de mest brukte kvinnenavnene i Norge på 1500-tallet. Over 100 personer med disse navnene er nevnt i Norske Lensrekneskapsbøker 1548-1567.
Det var også det mest brukte fornavnet på kvinner på hele 1600-tallet og på 1700-tallet langt mer brukt enn noe annet navn.De vanligste navnene i 1801 På slutten av 1800-tallet var det varianten Anna som dominerte. I nyere tid var Anne igjen blant de mest populære døpenavnene på jenter i Norge helt fram til ca. 1990, med en topp i 1958. Det året hadde hele 5,5 prosent av de nyfødte jentene Anne som første fornavn.Anne og Jan århundrets navn Anne var det mest eller nest mest populære døpenavnet på jenter i Norge i alle år fra 1939 til 1981. Figur 1 viser utviklingen av navnets popularitet over tid.

Hanna og Anna har på begynnelsen av 2000-tallet vært mer populære varianter av navnet.

Danmark
I Danmark er Anne det mest brukte kvinnenavnet. Over 48 000 danske kvinner het Anne i 2007. Navnet var mest populært i perioden ca. 1950–2000. På begynnelsen av 2000-tallet har Anna og Nanna vært mer populære varianter. På Grønland er navnet Anne sjeldent, men varianten Ane har vært et av de mest populære døpenavn helt siden før 1950.

Finland
I 2006 var det over 38 000 kvinner som het Anne i Finland. Per 2018 var det under 39308 personer i Finland som het Anne. Som kvinnenavn var navnet mest populært i periodene 1940-1959 og 1960-1969. Anne var svært lite brukt som døpenavn i Finland i på begynnelsen av 2000-tallet, men variantene Anni, Anna og Hanna var populære.

Frankrike
I Frankrike har over 225 000 kvinner blitt døpt Anne siden 1940. Som vist i figur 1, var populariteten var høy fram til 1971, da over 6000 franske jenter ble døpt Anne. Siden har populariteten falt raskt og kun 118 franske jenter fikk navnet Anne i 2004.

Belgia
I Belgia var det i 2001 over 43 000 kvinner som hadde navnet Anne. Det var ikke blant de 100 mest populære navnene gitt til jenter født i år 2000 eller senere.

USA
I USA er det over 314 000 personer som heter Anne. Som vist i figur 1, var navnet mest populært som døpenavn på begynnelsen av 1900-tallet. Det var ikke lenger blant de mest populære døpenavnene på begynnelsen av 2000-tallet.

Sverige
Det var i 2005 ca. 18 000 kvinner som het Anne i Sverige, men navnet har hatt en raskt minkende popularitet siden ca. 1990. Anne er svært lite brukt som døpenavn i 2005. Hanna er den mest populære varianten av navnet, men Anna og Annie er også mye brukt. Anne er kjent i Sverige fra 1700-tallet i form av dobbeltnavn som Anne Charlotte og Anne Marie.

Nederland
I Nederland var Anne blant de fem mest populære døpenavnene i alle år fra 1996–2003.

Tyskland
I Tyskland var Anne det 81. mest populære døpenavnet i 2005. Som vist i figur 1, har navnet hatt en økende polularitet i Tyskland siden 1980-tallet.

England
Navnet Anne er kjent i England fra 1200-tallet, men ble vanlig først etter 1382 da kong Rikard II av England giftet seg med Anne av Böhmen. På slutten av 1500-tallet var Anne det nest mest brukte navnet i England. Variantene Ann og Annie var mest populær på 1800-tallet. På begynnelsen av 2000-tallet var ikke Anne lenger blant de mest populære døpenavnene i England.

Island
På Island hadde omtrent 70 kvinner navnet Anne i 2005. Navnet var svært lite brukt som døpenavn på Island i 2005, men varianten Anna var det mest populære døpenavnet av alle. Hanna var også en populær variant.


Navnedag
I Estland, Frankrike, Nederland, Norge og Tyskland har Anne navnedag 26. juli, som er katolsk minnedag for skytshelgenen Anna, tradisjonelt ansett som mor til jomfru Maria. 

Far til jomfru Maria, skytshelgenen Joakim av Sepphoris, har også katolsk minnedag 26. juli. Siden Anna og Joakim var besteforeldre til Jesus har det i katolske land vært vanlig å ære sine besteforeldre denne dagen.

I Frankrike har det vært vanlig å servere skalldyr, spesielt hummer, på denne dagen. 

I Sverige og Finland har Anne og Anna navnedag 9. desember, som er den svenske minnedagen for samme helgen. Dagen kalles gjerne Annadagen eller Anna med sin kanna og knyttes til juleforberedelser. Blant annet skulle juleølet og lutefisken lages denne dagen. Det het: «När dagen heter Anna ska lutfisken i vatten. Byt varje dag – helst inte på natten», og «Anna med sin tomma kanna, dansar fjorton dagar före jul». Dagen ble også knyttet til værtegn: «Braskade Anna skulle det bliva kallt om julen, slaskade det, blev väderleken mild».

Kjente personer med navnet
Personene i listene er ordnet kronologisk etter fødselsår.

Kongelige
Anne Neville  (1456–1485)  Rikard III av Englands dronning 1483–1485Anne de Mowbray  (1472–1481)  grevinne av Norfolk Anne av Bretagne  (1477–1514)  dronning av Frankrike 1491–1514Anne Boleyn  (ca. 1507–1536)  Henrik VIIIs annen hustru og mor til dronning Elisabeth IAnne av Danmark  (1574–1619)  dronning av Skottland 1590–1619 og England 1603–1619Anne av Storbritannia  (1665–1714)  dronning av England, Skottland og Irland 1702–1714Anne-Marie av Danmark  (1946–)  dronning av Hellas 1964–1974Anne  (1950–)  prinsesse av Storbritannia


 Andre personer 
Anne Hathaway  (1556–1623)  William Shakespeares ektefelleAnne Pedersdotter  (–1590)  norsk prestekone dømt for trolldomAnne Hutchinson  (1591–1643)  en av grunnleggerne av Rhode Island-kolonienAnne Bradstreet  (1612–1672)  britisk poetAnne Dacier  (1654–1720)  fransk oversetterAnne Bonny  (1697– ca. 1720)  irsk piratAnne Catherine Hoof Green  (1720–1775)  amerikansk grafikerAnne Barnard  (1750–1825)  britisk forfatterAnne Parrish  (1760–1800)  amerikansk filantrofAnne Newport Royall  (1769–1854)  amerikansk journalistAnne Brontë  (1820–1849)  britisk poetAnne Sullivan Macy  (1866–1936)  Helen Kellers lærerAnne Grimdalen  (1899–1961)  norsk billedhuggerAnne Revere (1903–1990) amerikansk skuespillerAnne Barbara Ridler  (1912–)  engelsk poetAnne Hébert  (1916–2000)  fransk-kanadisk forfatterAnne Stine Ingstad  (1918–1997)  norsk arkeologAnne-Cath. Vestly  (1920–2008)  norsk forfatter og skuespillerAnne Baxter  (1923–1985) amerikansk skuespillerAnne Sexton  (1928–1974)  amerikansk poetAnne Frank  (1929–1945)  tysk-jødisk jente kjent for sin dagbok fra Amsterdam under okkupasjonenAnne Bancroft  (1931–2005)  amerikansk skuespillerAnne Roiphe  (1935–)  amerikansk forfatterAnne Karin Elstad  (1938–2012)  norsk forfatterAnne Moody  (1940–)  amerikansk aktivistAnne Rice  (1941–2021)  amerikansk forfatter kjent for sine vampyr-bøkerAnne Tyler  (1941–)  amerikansk forfatterAnne Marit Jacobsen  (1946–)  norsk skuespillerAnne-Grete Strøm-Erichsen  (1949–)  norsk forsvarsministerAnne Enger Lahnstein  (1949–)  norsk politikerAnne Grosvold  (1950–)  norsk journalist og programleder i NRKAnne-Lise Bakken  (1952–)  norsk stortingspolitikerAnne Mulcahy  (1952–)  amerikansk forretningskvinne, leder i kopimaskinselskapet XeroxAnne Grete Preus  (1957–2019)  norsk musikerAnne B. Ragde  (1957–)  norsk forfatterAnne Sweeney  (1957–)  amerikansk forretningskvinne med lederverv i Disney-konsernetAnne Holt  (1958–)  norsk forfatter og advokatAnne Lise Ryel  (1958–)  norsk jurist og tidligere likestillingsombudAnne Lauvergeon  (1959–)  fransk forretningskvinne, leder i kjernekraftfirmaet ArevaAnne-Karin Furunes  (1961–)  norsk billedkunstnerAnne Aasheim  (1962–2016)  norsk journalist og redaktørAnne-Sophie Mutter  (1963–)  tysk fiolinistAnne Applebaum  (1964–)  anerkjent amerikansk journalistAnne Kathrine Slungård  (1964–)  norsk politikerAnne Ryg  (1967–)  norsk skuespillerAnne-Kat. Hærland  (1972–)  norsk komikerAnne Margrethe Hausken  (1976–)  norsk orienteringsløperAnne Hathaway  (1982–)  amerikansk skuespiller kjent for rollen som Mia i Prinsesse på prøve

Oppdiktede personer
Anne Knutsdotter  i visen «Eg heiter Anne Knutsdotter» diktet av Claus Pavels Riis i 1869Anne-Marie  barnepike hos Helmers i skuespillet Et dukkehjem av Henrik Ibsen, utgitt i 1879Fante-Anne  hovedperson i den norske filmen av samme navn fra 1920Anne Shirley  hovedperson i romanen, filmen og TV-serien «Anne fra Bjørkely» Buffy Anne Summers  hovedperson i filmen og TV-serien Buffy vampyrenes skrekk

Annen bruk av navnet
Anne er brukt i navn på en rekke geografiske områder, litterære verker, og lignende. Spesielt er det helgenen Anna, som på engelsk og fransk kalles St. Anne, og de kongelige personene med navn Anne som ofte er opphav til disse betegnelsene.

Geografi
 Anne Arundel County, Queen Anne's County og byen Princess Anne i den amerikanske delstaten Maryland, oppkalt etter hver sin Anne.
 Lytham St. Annes, by i England

Litteratur
 Stolt Anne, hyldningsdikt av Hans Paus fra begynnelsen av 1700-tallet
 «Anne fra Bjørkely», roman av den canadiske forfatteren Lucy Maud Montgomery, publisert i 1908 og filmatisert flere ganger
 «Anne», roman av Paal-Helge Haugen. Samlaget, 1971. 82 sider. ISBN 978-82-521-1661-8.
 Anne ma sœur Anne, skuespill av Jeanne Béziers fra 1999.
 «Anne», moderne skuespill av Paul Ledoux. Playwrights Canada Press, 2000. 98 sider. ISBN 978-0-88754-576-4.
 «Jørgen + Anne er sant», barnebok av Vigdis Hjorth. Cappelen, 2003. 134 sider. ISBN 978-82-02-22451-6.

Annet
 «Queen Anne's Revenge», piratskip fra 1700-tallet
 Auntie Anne's, amerikansk bakerikjede som lager kringler (en: pretzel)

Egenskaper knyttet til navnet
Anne oppfattes av de aller fleste som et kvinnenavn. Det er også typisk ansett som et klassisk, enkelt og sunt navn. Referanser til navnet Anne er gjerne knyttet til dette. Margrethe Munthe valgte for eksempel Anne som navn på budeien i visen Geiterams (Å jeg vet en seter). Siste vers begynner: «Og så kommer Anne, melker oppi spanne'».

Varianter av navnet
Anne er et navn med svært mange varianter. Tabellen nedenfor gir en oversikt over de vanligste variantene med opprinnelse og i hvilke land de er i vanlig bruk. For en fullstendig oversikt, se listen over varianter av navnet Hanna.

 Navn  Opprinnelse  Land hvor navnet er svært vanlig Aini  finsk variant av Ani      Finland   Ana (Aña)  variant av Anna       Chile Slovenia Spania  Anaïs (Anais) katalansk og provensalsk variant av Anna       Frankrike Ane  variant av Anne       Grønland Aneta  variant av Annette og tsjekkisk kjæleforn av Anna       Polen  Anett  variant av Annette       Ungarn Anette  variant av Annette  Norge  Danmark  Sverige    Tyskland Anica  sør-slavisk variant av Anna       Slovenia Aniko (Anikó)  ungarsk kjæleform av Anna       Ungarn Anita  spansk og italiensk diminutiv av Anna  Norge  Danmark  Sverige  Finland   Belgia Færøyene Slovenia Ungarn Anja  russisk kjæleform av Anna   Danmark   Finland   Færøyene Slovenia Tyskland  Anke  lavtysk kjæleform av Anne       Tyskland Ann  engelsk kortform av Anna og Anne  Norge  Danmark  Sverige    Belgia USA Anna  gresk og latinsk variant av Hanna  Norge  Danmark  Sverige  Finland  Island  Belgia Færøyene Grønland Polen Russland Spania Tyskland Ungarn USA Anne  fransk variant av Anna  Norge  Danmark   Finland   Belgia Frankrike USA Anneli  kjæleform av Anne Lise, o.l., og finsk, tysk og sveitsisk kjæleform av Anne eller Anna    Sverige  Finland    Annette  fransk diminutiv av Anne       Tyskland  Anni  variant av Annie og kjæleform av Anna   Danmark   Finland   Annick  variant av Annika og bretagnsk kjæleform av Anna       Belgia Frankrike Annie  engelsk kjæleform av Anne eller Anna       Belgia Frankrike USA Anniina  finsk variant av Annina     Finland  Annika  svensk variant av Anniken    Sverige  Finland   Færøyene Annikki  finsk kjæleform av Anna     Finland   Annukka  finsk variant av Annika     Finland    Antje  nedertysk variant av Anna       Tyskland Anu  finsk og estisk kjæleform av Anna     Finland    Hanna  variant av Hannah    Sverige  Finland  Island  Færøyene  Hanne  variant av Hanna eller kortform av Johanna  Norge  Danmark     Grønland Hannele  finsk diminutiv form av Hanna     Finland    Henna  variant av Hanna     Finland    Nancy  engelsk kjæleform av Ann og Anna       Belgia USA  Nanna  kjæleform av Anna   Danmark      Niina  finsk variant av Nina     Finland    Nina  kortform av Anina og russisk diminutiv av Anna, også russisk kortform av Antonina  Norge  Danmark   Finland   Russland Slovenia   Ona  litauisk variant av Anna       Litauen

Vanlige sammensetninger av navnet
Anne er i Norge mest brukt sammen med andre fornavn. Det er også vanlig i mange sammensatte navn. De vanligste kombinasjonene i bruk i 2005 var:
 Marianne / Mari Anne
 Anne Lise / Anne-Lise / Annelise
 Anne Marie / Anne-Marie
 Anne Grethe / Anne Grete / Anne-Grethe / Anne-Grete
 Karianne / Kari Anne / Kari-Anne
 Anne Berit / Anne-Berit

Anne som mannsnavn
Anne har tidligere blitt noe brukt som mannsnavn i Frankrike, bl a av:
 Anne-Louis-Henri de La Fare (1752–1829), fransk biskop og kardinal
 Anne-Antoine-Jules de Clermont-Tonnerre (1749–1830), fransk biskop og kardinal

Anne er også et frisisk mannsnavn. Det er da en kortform av germanske navn som begynner på Arn–, som Arnold.

På svensk kan Anne være et kjælenavn for navn som Anders, Anton og Arne. 

Varianter av Anne som er mannsnavn omfatter: Analius, Anathon, Anaton, Annas, Annathon, Annaton, Anneus og Annæus.

|}

Anne som etternavn
Anne svært uvanlig som etternavn, men brukes noe i Frankrike, USA og India. I Frankrike har ca. 1500 personer fått Anne som etternavn i perioden 1966–1990. Navnet er mest brukt i Normandie. I USA var det ca. 1250 personer med Anne som etternavn i 1990.

Navnet har tidligere også vært noe brukt som etternavn i England.

Andre betydninger av anne
 anne betyr «mor» på tyrkisk
 anne er et verb som betyr «skynde» på nynorsk
 anne betyr «en» på frankisk
 anne betyr «mat» på kasjmiri
 anne er det latinske ordet for «år», annus, i vokativ entall og kan dermed oversettes til «du år»

Litteratur
 Fredrik Ljungzell, Boken om Anna, 1999. ISBN 91-87722-28-3.

Referanser

Eksterne lenker


Lydfiler
 Lydfil med norsk uttale av navnet Anne  fra CARLA
 Lydfil med finsk uttale av navnet Anne fra Kai Nikulainen
 Lydfil med tysk uttale av navnet Anne fra Nordic Names
 Lydfil med engelsk uttale av navnet Anne fra Merriam-Webster
 Lydfil med fransk uttale av navnet Anne fra About 

Avisartikler
 De fleste heter Anne. Bygdeposten 21. september 2006.

Kategori:Kvinnenavn
Kategori:Navn brukt i baskisk
Kategori:Navn brukt i dansk
Kategori:Navn brukt i engelsk
Kategori:Navn brukt i estisk
Kategori:Navn brukt i finsk
Kategori:Navn brukt i fransk
Kategori:Navn brukt i frisisk
Kategori:Navn brukt i gammeldansk
Kategori:Navn brukt i grønlandsk
Kategori:Navn brukt i islandsk
Kategori:Navn brukt i nederlandsk
Kategori:Navn brukt i norsk
Kategori:Navn brukt i svensk
Kategori:Navn brukt i tysk
Kategori:Navn med semittisk opprinnelse
Kategori:Navn med urgermansk opprinnelse
Kategori:Navn typisk for babyboomere i Norge